Source: http://www.epi.sk/zz/1990-198
Timestamp: 2019-07-16 14:13:20+00:00
Document Index: 13609123

Matched Legal Cases: ['§ 4', '§ 7', '§ 8', '§ 9', '§ 2', '§ 1', '§ 2']

198/1990 Zb. Zákon Slovenskej národnej rady o telesnej kultúre | Aktuálne znenie
Hľadaj v 198/1990 ×
198/1990 Zb.
Zákon č. 198/1990 Zb.Zákon Slovenskej národnej rady o telesnej kultúre
Platnosť od 18.05.1990 do31.12.1997
Účinnosť od 18.05.1990 do31.12.1997
Zrušený 288/1997 Z. z.
Úlohy orgánov a organizácií na úseku telesnej kultúry (§ 4 - § 7)
Spoločné a záverečné ustanovenia (§ 8 - § 9)
Aktuálne znenie 18.05.1990 - 31.12.1997
Účelom tohto zákona je právne upraviť poslanie a úlohy telesnej kultúry, pôsobnosť štátnych orgánov, združení1) a ostatných účastníkov v oblasti telesnej kultúry a podmienky jej zabezpečovania v Slovenskej republike.
Poslanie telesnej kultúry
(1) Telesná kultúra ako spoločenský jav je neoddeliteľnou súčasťou kultúry občanov. Plní nezastupiteľnú úlohu pri utváraní zdravia, výchove a vzdelávaní, zlepšuje pracovnú výkonnosť, je základom uspokojovania potrieb v pohybovej aktivite, formuje voľný čas ľudí a humanizuje spôsob ich života. Je významným činiteľom v oblasti medzinárodných vzťahov.
(2) Aktivita v oblasti telesnej kultúry je neoddeliteľnou súčasťou starostlivosti občana o vlastné zdravie.
(1) Telesnou kultúrou sa pre účely tohto zákona rozumie organizovaná i neorganizovaná individuálna, skupinová, spolková a iná činnosť súvisiaca s telovýchovnou, športovou, turistickou a pohybovo-rekreačnou aktivitou občanov.
(2) Telesná kultúra zahŕňa aj činnosti zabezpečujúceho charakteru, najmä prípravu kvalifikovaných odborníkov, vedeckovýskumnú činnosť, zdravotné, ekonomické a materiálno-technické podmienky.
(1) Telesnú kultúru organizujú a rozvíjajú
a) Ministerstvo školstva, mládeže a telesnej výchovy Slovenskej republiky ako ústredný orgán štátnej správy2) na úseku starostlivosti o telesnú kultúru a národné výbory,
b) ďalšie štátne orgány s osobitnými úlohami,
c) telovýchovné, športové a turistické združenia.1)
(2) Telesnú kultúru môžu organizovať a rozvíjať
a) iné združenia,1)
b) štátne podniky, družstvá a iné organizácie,
c) podnikatelia3) v oblasti telesnej kultúry,
d) neorganizovaní účastníci pohybových aktivít.
(1) Ministerstvo školstva, mládeže a telesnej výchovy Slovenskej republiky plní na úseku starostlivosti o telesnú kultúru najmä tieto úlohy:
b) určuje v súčinnosti so všetkými subjektami, ktoré organizujú a rozvíjajú telesnú kultúru, koncepciu rozvoja telesnej kultúry a koordinuje jej uskutočňovanie,
c) utvára právne, personálne, vedeckovýskumné, sociálne, organizačné, zdravotné, ekonomické a materiálno-technické podmienky na rozvoj telesnej kultúry,
d) podporuje telovýchovnú aktivitu zdravotne postihnutých občanov,
e) podporuje činnosť združení zaoberajúcich sa telovýchovnou, športovou a turistickou činnosťou,
f) stará sa o štátnu športovú reprezentáciu,
g) podporuje myšlienky olympijského hnutia,
h) určuje podmienky na prípravu a výkon špecializovaných profesionálnych činností v oblasti telesnej kultúry,
i) podieľa sa na usporadúvaní významných telovýchovných, športových, turistických a pohybovo-rekreačných podujatí,
j) zabezpečuje povinnú a záujmovú telesnú výchovu na školách všetkých stupňov a druhov,
k) zabezpečuje prípravu a ďalšie vzdelávanie vysokoškolsky kvalifikovaných odborníkov a vedeckovýskumnú činnosť v oblasti telesnej kultúry,
l) zabezpečuje prípravu a výber športových talentov, výkonnostný a vrcholový šport v rezorte,
m) kontroluje využívanie prostriedkov zo štátneho rozpočtu v oblasti telesnej kultúry podľa osobitných predpisov.4)
(2) Národné výbory vykonávajú štátnu správu na úseku starostlivosti o telesnú kultúru pri plnení úloh podľa odseku 1 vo svojich územných obvodoch a v súlade so svojou pôsobnosťou podľa osobitných predpisov5) s výnimkou úloh uvedených pod písmenami a), f), g), h), k) a utvárania právnych a vedeckovýskumných podmienok pre rozvoj telesnej kultúry.
(3) Osobitné úlohy v štátnej starostlivosti o telesnú kultúru plnia:
a) Ministerstvo zdravotníctva a sociálnych vecí Slovenskej republiky zabezpečuje a organizačne sa podieľa na preventívnom ovplyvňovaní zdravia obyvateľstva, zabezpečuje liečebno-preventívnu starostlivosť podľa špecifických potrieb telesnej kultúry, boj proti dopingu a podieľa sa na príprave športovej reprezentácie, na zabezpečení programu sociálnej rehabilitácie k pohybovej aktivite pre zdravotne postihnutých občanov podľa osobitných predpisov,
b) Ministerstvo obchodu a cestovného ruchu Slovenskej republiky v rámci svojej pôsobnosti utvára podmienky pre rozvoj telesnej kultúry, najmä zabezpečovaním športových potrieb a služieb v oblasti cestovného ruchu,
c) Ministerstvo vnútra Slovenskej republiky sa stará o zabezpečovanie a rozvoj výkonnostného a vrcholového športu v rezorte,
d) iné ústredné orgány štátnej správy najmä pri utváraní materiálnych podmienok pre rozvoj telesnej kultúry.
Telovýchovné, športové a turistické združenia1) vyvíjajú svoju činnosť v súlade s koncepciou rozvoja telesnej kultúry a podieľajú sa na jej uskutočňovaní na základe svojich záujmov a potrieb.
Telesná kultúra sa financuje
a) z výnosov Sazky a Športky, iných lotérií a podobných hier,6)
b) z príjmov z podnikateľskej a hospodárskej, telovýchovnej, športovej, kultúrno-spoločenskej činnosti a zo služieb,
c) z prostriedkov štátneho rozpočtu,
d) z dotácií, príspevkov a darov,
e) z príjmov z reklám a sponzorskej činnosti,
f) z iných zdrojov.
Majetok slúžiaci telesnej kultúre a disponovanie s ním upravujú osobitné predpisy.7)
1) § 2 ods. 1 zákona č. 83/1990 Zb. o združovaní občanov.
2) § 1 ods. 3 zákona SNR č. 50/1988 Zb. o zmenách v organizácii a pôsobnosti ministerstiev a iných ústredných orgánov štátnej správy Slovenskej socialistickej republiky.
3) § 2 zákona č. 105/1990 Zb. o súkromnom podnikaní občanov.
4) Vyhláška č. 75/1959 Ú. v., ktorou sa vydávajú metodické pokyny pre kontrolnú činnosť.Vyhláška Federálneho ministerstva financií č. 123/1978 Zb. o vykonávaní periodických revízií hospodárenia.Zásady kontroly v národnom hospodárstve a v štátnej správe, schválené uznesením vlády Československej socialistickej republiky zo 14. apríla 1982 č. 108, uznesením vlády Českej socialistickej republiky z 12. mája 1982 č. 139 a uznesením Slovenskej socialistickej republiky z 28. apríla 1982 č. 129 publikované v Zbierke zákonov pod č. 66/1982 Zb.
5) Zákon SNR č. 79/1978 Zb. o štátnej správe v školstve v znení neskorších predpisov.
6) Zákon SNR č. 194/1990 Zb. o lotériách a iných podobných hrách.
7) Napr. zákon Slovenskej národnej rady č. 174/1989 Zb. o pravidlách hospodárenia s rozpočtovými prostriedkami v Slovenskej socialistickej republike (rozpočtové pravidlá); Hospodársky zákonník č. 109/1964 Zb. v znení neskorších predpisov; Občiansky zákonník č. 40/1964 Zb. v znení neskorších predpisov (úplné znenie č. 70/1983 Zb.); vyhláška Federálneho ministerstva financií č. 119/1988 Zb. o hospodárení s národným majetkom; zákon č. 173/1990 Zb., ktorým sa zrušuje zákon č. 68/1956 Zb. o organizácii telesnej výchovy a ktorým sa upravujú niektoré ďalšie vzťahy týkajúce sa dobrovoľných telovýchovných organizácií.